NY-terreuraanval is ‘maande lank’ beplanSayfullo Saipov. (Foto: St. Charles Departement van Korrektiewe Dienste/KMOV via AP) Sayfullo Saipov (29), die man wat Dinsdag met ŉ bakkie in ŉ fietspaadjie in Manhattan in New York City ingejaag en die dood van agt mense veroorsaak het, het maande lank aan dié terreuraanval beplan. John Miller, die adjunkkommissaris van die New York-polisie, het Woensdag tydens ŉ mediakonferensie gesê bewyse wat op die toneel gevind is, dui daarop dat die aanval maande lank beplan is. “Hy het dit gedoen in die naam van die Islamitiese Staat (Isis). Van die items en notas wat op die toneel gevind is, is ŉ aanduiding hiervan,” het Miller gesê. Maroela Media het vroeër berig agt mense is dood en minstens 12 beseer toe Saipov met ŉ bakkie in die fietspaadjie afgejaag het voordat hy teen ŉ skoolbus gebots het. Hy het daarna met twee handwapens uit die bakkie gespring voordat hy deur die polisie geskiet en hospitaal toe geneem is. Die wrak van die bakkie lê hier nog op die toneel (1 November 2017). Foto: AP Photo/Mark Lennihan The New York Times berig Saipov was deur ŉ Isis-video, waarin die doodmaak van Moslems in Irak bevraagteken word, aangemoedig om die aanval uit te voer. Hy het besluit om die aanval op Allerheiligeaand (Halloween) uit te voer omdat daar meer mense op straat sou wees. Die BBC berig hy het aan ondersoekbeamptes gesê hy “voel goed” oor die aanval. Pres. Donald Trump het in ŉ twiet gesê Saipov het gevra om Isis se vlag in sy hospitaalkamer op te hang. Trump het gesê Saipov moet die doodstraf opgelê word. Die aanklagte teen Saipov is federaal van aard wat beteken die regering kan die New York-staat se verbod op die doodstraf ter syde stel. Saipov, wat van Oezbekistan afkomstig is en sedert 2010 in die VSA woon, het Dinsdag in ŉ rolstoel in ŉ plaaslike hof verskyn. Volgens die BBC het Saipov erken hy het aanvanklik beplan om die Brooklyn-brug ook te teiken. Hy wou aanvanklik Isis se vlag op die bakkie vertoon, maar het besluit om eerder nie aandag op homself te vestig nie. Owerhede ondersoek steeds of Saipov direkte bande met Isis-bedrywighede gehad het.